CELEX: 62021TN0282
Language: fi
Date: 2021-05-21 00:00:00
Title: Asia T-282/21: Kanne 21.5.2021 – SS ja ST v. Frontex

19.7.2021   
            
            
               FI
            
            
               Euroopan unionin virallinen lehti
            
            
               C 289/40
            
         
      Kanne 21.5.2021 – SS ja ST v. Frontex
      (Asia T-282/21)
      (2021/C 289/57)
      Oikeudenkäyntikieli: englanti
      
         Asianosaiset
      
      
         Kantajat: SS ja ST (edustajat: asianajajat M. Van den Broeck ja L. Lambert)
      
         Vastaaja: Euroopan raja- ja merivartiovirasto (Frontex)
      
         Vaatimukset
      
      Kantajat vaativat, että unionin yleinen tuomioistuin
      
                  —
               
               
                  ottaa kanteen tutkittavaksi,
               
            
                  —
               
               
                  toteaa, että sen jälkeen, kun Frontexia oli kehotettu tekemään ratkaisu SEUT 265 artiklassa vahvistetun menettelyn mukaisesti, se on laiminlyönyt ratkaisun tekemisen joko siten, että se peruuttaisi Egeanmeren alueen toimiensa rahoituksen tai keskeyttäisi tai lopettaisi toimet osittain tai kokonaan (eurooppalaista raja- ja merivartiostoa koskevan asetuksen (1) 46 artiklan 4 kohta), tai siten, että se esittäisi asianmukaisesti perusteltuja syitä sille, että se ei käynnistä asiaankuuluvaa toimenpidettä 46 artiklan 6 kohdan mukaisesti, taikka siten, että se muulla tavoin määrittäisi kantansa kantajien alkuperäiseen pyyntöön,
               
            
                  —
               
               
                  toteaa, että tämä ratkaisun tekemisen laiminlyönti on SEUT 265 artiklassa tarkoitetuin tavoin perustamissopimusten vastaista.
               
            
         Oikeudelliset perusteet ja pääasialliset perustelut
      
      Kantajat esittävät kanteensa tueksi kolme kanneperustetta.
      
                  1)
               
               
                  Ensimmäisen kanneperusteen mukaan Frontexin toimiin Egeanmerellä liittyy vakavia ja jatkuvia perusoikeuksien ja kansainvälistä suojelua koskevien velvoitteiden rikkomista, minkä johdosta pääjohtaja oli velvollinen keskeyttämään tai lopettamaan kyseiset toimet eurooppalaista raja- ja merivartiostoa koskevan asetuksen 46 artiklan mukaisesti. Kantajat katsovat, että hankittu näyttö osoittaa, että Egeanmeren rajavalvontaoperaatioiden yhteydessä maaliskuussa 2020 käyttöön otettu ”uusi taktiikka” merkitsee valtiollista (Kreikka) ja järjestöllistä (Frontex) politiikkaa, jossa turvapaikkaa Euroopan unionista hakevaan siviiliväestöön kohdistetaan systemaattinen ja laajalle levinnyt hyökkäys, mikä rikkoo muun muassa oikeutta elämään, joukkokarkotuksen kieltoa, palauttamiskieltoa ja oikeutta turvapaikkaan.
               
            
                  2)
               
               
                  Toisen kanneperusteen mukaan Frontex on laiminlyönyt perusoikeuskirjan mukaiset toimimisvelvollisuutensa siltä osin kuin kyse on edellä mainittujen perusoikeuksien ennakoitavissa olevien loukkausten, joita Egeanmerellä tapahtuu sen operaatioiden yhteydessä, estämisestä. Frontex ei ole ryhtynyt toimiin eurooppalaista raja- ja merivartiostoa koskevan asetuksen muissa kuin 46 artiklassa nimenomaisesti kuvattujen konkreettisten toimimisvelvollisuuksiensa – kuten valvonta- ja raportointivelvollisuuksien – osalta, jotka liittyvät 46 artiklan soveltamiseen tai ovat jopa sidoksissa siihen.
               
            
                  3)
               
               
                  Kolmannen kanneperusteen mukaan viraston laiminlyönti tehdä ratkaisu SEUT 265 artiklan yhteydessä koskee kantajia suoraan ja erikseen, koska heidän tilannettaan on jo useita kertoja heikentänyt se uusi valtion ja järjestön omaksuma politiikka, jonka systemaattiseen ja laajalle levinneeseen käytäntöön kuuluvat sieppaus Euroopan unionin maaperältä ja pakottaminen siirtymään takaisin merelle tai pysäyttäminen merellä; hylkääminen merellä kelvottomille aluksille, mikä aiheuttaa vakavan hengenvaaran; laiton palautus, joukkokarkotus ja turvapaikkamenettelyyn pääsyn estäminen. Se, että Frontex on jatkuvasti laiminlyönyt ryhtyä toimenpiteisiin näiden rikkomisten estämiseksi – mukaan lukien toimiensa keskeyttäminen tai lopettaminen, johon 46 artiklassa velvoitetaan – lisää merkittävästi vaaraa siitä, että kantajat joutuvat jälleen, jo kuudennen kerran, aivan samojen perussopimusten rikkomisten kohteeksi, sekä kansainvälisen ja eurooppalaisen tapaoikeuden ja sopimusoikeuden rikkomisten kohteeksi.
               
            
         (1)  Eurooppalaisesta raja- ja merivartiostosta sekä asetusten (EU) No 1052/2013 ja (EU) 2016/1624 kumoamisesta 13.11.2019 annettu Euroopan parlamentin ja neuvoston asetus (EU) 2019/1896 (EUVL 2019, L 295, s. 1).